2008O0018 — SK — 01.01.2010 — 001.001

Tento dokument slúži čisto na potrebu dokumentácie a inštitúcie nenesú nijakú zodpovednosť za jeho obsah

►B USMERNENIE EURÓPSKEJ CENTRÁLNEJ BANKY z 21. novembra 2008 o dočasných zmenách pravidiel týkajúcich sa akceptovateľnosti kolaterálu (ECB/2008/18) (2008/880/ES) (Ú. v. ES L 314, 25.11.2008, p.14)

Zmenené a doplnené:









▼B

USMERNENIE EURÓPSKEJ CENTRÁLNEJ BANKY

z 21. novembra 2008

o dočasných zmenách pravidiel týkajúcich sa akceptovateľnosti kolaterálu

(ECB/2008/18)

(2008/880/ES)







RADA GUVERNÉROV EURÓPSKEJ CENTRÁLNEJ BANKY, so zreteľom na Zmluvu o založení Európskeho spoločenstva, a najmä na článok 105 ods. 2 prvú zarážku, so zreteľom na Štatút Európskeho systému centrálnych bánk a Európskej centrálnej banky, a najmä na článok 12.1. a článok 14.3. v spojení s článkom 3.1. prvou zarážkou, článkom 18.2. a článkom 20 prvým pododsekom, keďže: (1) S cieľom dočasne podporiť poskytovanie likvidity zmluvným stranám operácií menovej politiky Eurosystému by bolo potrebné dočasne rozšíriť kritériá určujúce akceptovateľnosť kolaterálu, ktorý môžu zmluvné strany operácií menovej politiky Eurosystému poskytnúť Eurosystému na získanie likvidity. Kritériá, ktorými sa určuje akceptovateľnosť kolaterálu, sú ustanovené v usmernení ECB/2000/7 z 31. augusta 2000 o nástrojoch a postupoch menovej politiky Eurosystému ( 1 ). (2) Rada guvernérov Európskej centrálnej banky (ďalej len „ECB“) rozhodla 15. októbra 2008 o dočasnom rozšírení pravidiel, ktoré sa vzťahujú na akceptovateľnosť kolaterálu pre operácie Eurosystému. Rada guvernérov tiež rozhodla, že dátum nadobudnutia účinnosti jej rozhodnutia, ako aj všetky ďalšie opatrenia týkajúce sa takýchto rozšírených kritérií akceptovateľnosti budú oznámené čo najskôr, keďže: PRIJALA TOTO USMERNENIE:







Článok 1

Rozšírenie niektorých kritérií akceptovateľnosti kolaterálu

1. Kritériá akceptovateľnosti kolaterálu, ktoré sú ustanovené v prílohe I k usmerneniu ECB/2000/7 (ďalej len „všeobecná dokumentácia“), sa rozširujú v súlade s článkami 2 až 7.

2. V prípade akéhokoľvek rozporu medzi týmto usmernením a všeobecnou dokumentáciou tak, ako ju implementujú národné centrálne banky na vnútroštátnej úrovni, má prednosť toto usmernenie. Národné centrálne banky naďalej uplatňujú všetky ustanovenia všeobecnej dokumentácie v nezmenenej podobe, pokiaľ nie je ustanovené inak v tomto usmernení.

Článok 2

Prijatie kolaterálu denominovaného v amerických dolároch, britských librách alebo japonských jenoch ako akceptovateľného kolaterálu

1. Obchodovateľné dlhové nástroje uvedené v kapitole 6.2.1. všeobecnej dokumentácie, ak sú denominované v amerických dolároch, britských librách alebo japonských jenoch, predstavujú akceptovateľný kolaterál na účely operácií menovej politiky Eurosystému za predpokladu, že: i) sú vydané a držané/vysporiadané v eurozóne a ii) emitent je usadený v Európskom hospodárskom priestore.

2. Eurosystém uplatňuje dodatočnú zrážku 8 % na všetky takéto obchodovateľné dlhové nástroje.

Článok 3

Prijatie syndikovaných úverov ako akceptovateľného kolaterálu

1. Syndikované úvery predstavujú akceptovateľný kolaterál na účely operácií menovej politiky Eurosystému len za predpokladu, že sú v súlade s ustanoveniami kapitol 6.2.2. a 6.3.3., ako aj dodatku 7 k všeobecnej dokumentácii.

2. Bez toho, aby bol dotknutý odsek 1, syndikované úvery, ktoré sa spravujú právom Anglicka a Walesu, a ktoré boli prijaté na účely operácií menovej politiky Eurosystému 30. novembra 2008 v súlade s požiadavkami ustanovenými v rozhodnutí ECB/2008/15 zo 14. novembra 2008, ktorým sa vykonáva nariadenie ECB/2008/11 z 23. októbra 2008 o dočasných zmenách pravidiel týkajúcich sa akceptovateľnosti kolaterálu ( 2 ), zostávajú akceptovateľným kolaterálom po dobu trvania operácie menovej politiky Eurosystému, pre ktorú boli prijaté ako akceptovateľný kolaterál.

Článok 4

Prijatie dlhových nástrojov vydaných úverovými inštitúciami, ktoré sa obchodujú na niektorých neregulovaných trhoch, ako akceptovateľného kolaterálu

1. Dlhové nástroje vydané úverovými inštitúciami, ktoré sa obchodujú na niektorých neregulovaných trhoch stanovených ECB, predstavujú akceptovateľný kolaterál na účely operácií menovej politiky Eurosystému.

2. Eurosystém uplatňuje dodatočnú zrážku 5 % na všetky takéto dlhové nástroje.

Článok 5

Prijatie kolaterálu s hodnotením úverovej bonity „BBB-“ a vyšším hodnotením ako akceptovateľného kolaterálu

1. Minimálnou požiadavkou Eurosystému na hodnotenie štandardu úverovej bonity aktív, ktoré sú akceptovateľné ako kolaterál na účely operácií menovej politiky Eurosystému, je hodnotenie úverovej bonity zodpovedajúce „BBB-“. Táto zmena požiadavky na hodnotenie úverovej bonity sa vzťahuje tak na obchodovateľné, ako aj na neobchodovateľné aktíva s výnimkou cenných papierov krytých aktívami, ktoré sú uvedené v kapitole 6.3. všeobecnej dokumentácie, vo vzťahu ku ktorým požiadavka na vysoký štandard úverovej bonity zostáva nezmenená.

2. Eurosystém uplatňuje dodatočnú zrážku 5 % na všetky akceptovateľné aktíva s hodnotením úverovej bonity nižším ako „A-“.

Článok 6

Prijatie podriadených aktív s primeranými zárukami ako akceptovateľného kolaterálu

1. Požiadavka na nepodriadenie, ktorá sa vzťahuje na akceptovateľnosť obchodovateľných aktív ako kolaterálu na účely operácií menovej politiky Eurosystému podľa kapitoly 6.2.1. všeobecnej dokumentácie, sa neuplatňuje, ak vo vzťahu k týmto aktívam poskytne finančne spoľahlivý ručiteľ bezpodmienečnú a neodvolateľnú záruku splatnú na prvé požiadanie, ako je podrobnejšie uvedené v kapitole 6.3.2. všeobecnej dokumentácie.

2. Eurosystém uplatňuje dodatočnú zrážku 10 % na všetky takéto aktíva s ďalším 5 % znížením ocenenia v prípade teoretického ocenenia.

Článok 7

Prijatie termínovaných vkladov ako akceptovateľného kolaterálu

Termínované vklady od akceptovateľných zmluvných strán uvedené v kapitole 3.5. všeobecnej dokumentácie predstavujú akceptovateľný kolaterál pre všetky refinančné operácie Eurosystému.

Článok 8

Ďalšie vykonávacie opatrenia

Rada guvernérov zverila Výkonnej rade právomoc prijať všetky ďalšie rozhodnutia, ktoré sú potrebné na vykonanie jej rozhodnutia z 15. októbra 2008.

Článok 9

Overovanie

Národné centrálne banky pošlú ECB podrobnosti o textoch a spôsoboch, pomocou ktorých zamýšľajú dosiahnuť súlad s týmto usmernením, najneskôr do 25. novembra 2008.

Článok 10

Záverečné ustanovenia

1. Toto usmernenie nadobúda účinnosť 25. novembra 2008.

Toto usmernenie sa uplatňuje od 1. decembra 2008 do 31. decembra 2010 alebo do dátumu splatnosti poslednej 12-mesačnej refinančnej operácie začatej do 31. decembra 2010, podľa toho, ktorá udalosť nastane neskôr.

◄

Článok 11

Adresáti

Toto usmernenie je určené národným centrálnym bankám zúčastnených členských štátov.